Windows 3.1x

Windows 3.1x er navnet på en rekke operativsystemer, som ble lansert av Microsoft for bruk på personlige datamaskiner. Disse systemene kjørte som DOS-utvidere og benyttet Microsoft Windows som vindussystem og operativmiljø. Windows 3.1 ble lansert i mars 1992 som etterfølgeren til Windows 3.0. Flere utgaver ble lansert mellom 1992 og 1994, inntil de ble erstattet av Windows 95.

I slutten av 2001 opphørte Microsofts kundestøtte overfor private brukere av Windows 3.1x. Windows 3.1x ble likevel fortsatt brukt i innebygde systemer frem til 1. november 2008. Så sent som den 11. november 2008, rapporterte Computerworld at den danske nasjonalbanken fortsatt benyttet Windows 3.11 i en seddelsorteringsmaskin.

Microsoft Windows 3.1

Windows 3.1, med kodenavnet «Janus», ble lansert den 18. mars 1992. Systemet hadde innebygd støtte for TrueType skrifttyper og ble levert med slike skrifttyper. Dette gjorde at Windows for første gang ble en seriøs plattform for desktop publishing. En lignende funksjonalitet var tilgjengelige for Windows 3.0 i form av Adobe Type Manager (ATM) fra Adobe Systems.

Windows 3.1 ble konstruert for å være bakoverkompatibel med eldre versjoner av Windows. Liksom Windows 3.0 hadde den programmene Filbehandling og Programbehandling, men i motsetning til eldre Windows-versjoner hadde Windows 3.1x 32-bit disktilgang, kunne ikke kjøre i reell modus og inkluderte spillet Minesweeper istedenfor Othello.

Windows 3.1x inneholdt også et farge-system (color scheme) kalt Hotdog Stand, som inneholdt lyse nyanser av rødt og gult, kombinert med svart. Dette fargesystemet var konstruert for å hjelpe personer med en viss grad av fargeblindhet til lettere å kunne se teksten og grafikken på skjermen.

Windows 3.1 inneholdt et svært enkelt anti-virusprogram som hadde navnet Microsoft anti-virus for Windows.

Versjoner med spesielle skrifttyper
Windows 3.1 for Sentral- og Øst-Europa (Windows 3.1 for Central and Eastern Europe) støttet det kyrilliske alfabet og hadde skrifttyper med diakritiske tegn som er karakteristiske i Sentral- og Øst-Europa. Microsoft benyttet sitt eget proprietære tegnsett (codepage) «Windows-1250», istedenfor ISO-standarder som f.eks. ISO-8859-2 for polske tegn.  Senere utgaver av Internet Explorer følger imidlertid ISO-standarden.

Windows 3.1J hadde støtte for japansk skrift. I dens første år på markedet (1993), ble den solgt i 1,46 millioner eksemplarer i Japan.

Windows 3.11
Dette var en mindre oppdatering av Windows 3.1 og en service-pakke snarere enn en ny versjon. For de som ikke hadde Windows 3.1, var likevel Windows 3.11 tilgjengelig som en egen distribusjon.

Windows 3.1 og Windows 3.2 (kinesisk)
Microsoft Windows Simplified Chinese 3.1 ble lansert for det kinesiske markedet og hadde støtte for tegnsettet Simplified Chinese, som hovedsakelig er brukt i Folkerepublikken Kina. Denne versjonen støttet de fonetiske transkripsjonene Píngyīn (平阴), Guóbiāo (国标) og Tōngyòng pīnyīn (通用拼音). En utvidet versjon, med navnet Microsoft Windows Simplified Chinese 3.2, støttet også ZhengMa (鄭碼輸入法) og ZhiNeng Kuangpin.

Windows 3.2 ble vanligvis solgt sammen med en 10-disketters versjon av MS-DOS som også benyttet tegnsettet Simplified Chinese.

Modular Windows
Modular Windows ble konstruert for å kjøre på Tandy Video Information System. Microsoft hadde opprinnelig til hensikt å gjøre Modular Windows til et innebygd operativsystem for ulike typer utstyr, spesielt de som er konstruert for å knyttes til fjernsynsapparater. Tandy Video Information System er likevel det eneste kjente produkt som benytter denne Windows-varianten.

Referanser

Microsoft Windows
DOS-utvidere
Operativsystemer lansert i 1992

ru:Windows 3.x#Windows 3.1 и более поздние версии